ประกวดภาพยนตร์สั้น"พราวไทย" บอกเล่าเรื่องราวความเป็นไทย ด้วยความภาคภูมิใจ
นายธีระพงษ์ วงศ์ศิวะวิลาส ปลัดสำนักนายกรัฐมนตรี เปิดเผยว่า สำนักงานปลัดสำนักนายกรัฐมนตรี โดยสำนักงานเสริมสร้างเอกลักษณ์ของชาติ ตระหนักในคุณค่าความสำคัญของเอกลักษณ์ของชาติ วัฒนธรรมและค่านิยมที่ดี โดยให้เยาวชน นิสิต นักศึกษา ซึ่งเป็นคนรุ่นใหม่ได้มีส่วนร่วมและมีโอกาสในการศึกษาเรียนรู้ และค้นคว้าหาข้อมูลเรื่องเอกลักษณ์ของชาติ ในโอกาสนี้คณะอนุกรรมการตัดสินการประกวดการจัดทำภาพยนตร์สั้น Short Film Contest จึงได้จัดการประกวดภาพยนตร์สั้นเกี่ยวกับเอกลักษณ์ของชาติ “พราวไทย : Proud Thai สืบสาน อนุรักษ์ สร้างสรรค์เอกลักษณ์วัฒนธรรมไทย”สำหรับคุณสมบัติของผู้ที่จะส่งผลงานเข้าร่วมการประกวดภาพยนตร์สั้น ต้องเป็นนักเรียน นิสิต นักศึกษา ระดับมัธยมศึกษา หรืออุดมศึกษา หรือเทียบเท่า ซึ่งมีอายุไม่เกิน 23 ปี โดยภาพยนตร์สั้นต้องมีเนื้อหาเกี่ยวกับเอกลักษณ์วัฒนธรรมไทย คือ อาหารไทย นาค รอยยิ้ม ดนตรี และมีความยาว 8-10 นาที จัดส่งในไฟล์นามสกุล .MOV หรือ .MP4 ขนาดภาพ 16:9 ความละเอียดไม่น้อยกว่า 1920x1080 pixel ผู้สนใจสามารถสมัครและส่งผลงานผ่านทางเว็บไซต์ ของโครงการพราวไทย  (www.proud-thai.com) ตั้งแต่บัดนี้จนถึงวันที่ 28 เมษายน 2566 ทั้งนี้จะดำเนินการคัดเลือกและตัดสินผู้สมควรได้รับรางวัลภาพยนตร์สั้น รวมทั้งสิ้น 13 รางวัล เงินรางวัลรวมมูลค่า 420,000 บาท คือ รางวัลชนะเลิศ จำนวน 1 รางวัล ทุนการศึกษามูลค่า 100,000 บาท พร้อมโล่รางวัล  รางวัลรองชนะเลิศ อันดับ 1 จำนวน 1 รางวัล ทุนการศึกษามูลค่า 70,000 บาท พร้อมโล่รางวัล  รางวัลรองชนะเลิศ อันดับ 2  จำนวน 1 รางวัล ทุนการศึกษามูลค่า 50,000 บาท พร้อมโล่รางวัล รางวัลชมเชย จำนวน 10 รางวัล ทุนการศึกษามูลค่า 20,000 บาท พร้อมใบประกาศเกียรติคุณสำนักงานปลัดสำนักนายกรัฐมนตรี ขอเชิญชวน นักเรียน นิสิต นักศึกษา ร่วมเป็นส่วนหนึ่งของการอนุรักษ์ สืบสาน และสร้างสรรค์เอกลักษณ์ของชาติไทย ด้วยการรังสรรค์ถ่ายทอดสิ่งที่ได้จากการศึกษาเรียนรู้ออกมาเป็นภาพยนตร์สั้นเพื่อบอกเล่าเรื่องราวต่างๆ ไปสู่สาธารณชน โดยผลงานที่ผ่านการคัดเลือกจะได้เผยแพร่ประชาสัมพันธ์ผ่านช่องทางต่างๆ ให้ประชาชนที่ได้รับชมภาพยนตร์สั้นเกิดความภาคภูมิใจในความเป็นไทยและมีจิตสำนึก ตลอดจนความตระหนักในคุณค่าและความสำคัญของเอกลักษณ์ของชาติ วัฒนธรรม และค่านิยมที่ดีงามของชาติไทยต่อไป